**ОБРЪЩЕНИЕ**

 Уважаеми лекари – специализанти,

 уважаеми студенти по медицина,

 Национално сдружение на областните многопрофилни болници за активно лечение /НСОМБАЛ/ следи с внимание и тревога организираните протестни действия във връзка с получаваните трудови възнаграждения и осигурените условия от болниците за провеждане на успешно и качествено следдипломно обучение на младите лекари.

 Нашето Сдружение ви предлага алтернатива, защото:

 В НСОМБАЛ членуват 24 областни болници, които със своите кадри и материални ресурси имат отговорност да обезпечават денонощно спешна и планова болнична помощ по всички практикувани специалности; да изпълняват функции, свързани с националната сигурност при кризи, бедствия и др., задължени са да поддържат структури по спешна медицина, клинична патология, съдебна медицина, трансфузионна хематология – много често единствени на територията на съответната област.

 Проблемът с осигуряване на медицински специалисти – лекари и професионалисти по здравни грижи, както и приемственост между поколенията не ни е подминал и за съжаление се задълбочава, поради което наша основна стратегическа задача е подготовка на нови кадри.

 За целта всички областни болници са получили одобрение от Министерство на здравеопазването за осъществяване на клинично обучение на студенти по медицина и по специалности от направление „Здравни грижи”, и за следдипломно обучение на лица с професионална квалификация „лекар” по различни медицински специалности. Ефективността от провежданото следдипломно обучение е доказана с успешно придобитите специалности от нашите специализанти.

 Областните болници обявяват периодично конкурси за назначаване на „лекари – специализанти” и ги оповестяват на интернет-страниците на лечебните заведения; осигуряват изискуемите 2.5 минимални работни заплати на места, финансирани от държавата или съответни на договорените в действащия КТД в отрасъл „Здравеопазване”. Лекарите – специализанти получават и всички допълнителни възнаграждения, елементи на трудовия договор.

 Областните болници заплащат таксите към висшите училища за теоретично обучение и при необходимост таксите за клинично модулно обучение на други акредитирани бази с осигурен служебен платен отпуск или командировка.

 Голяма част от болниците осигуряват и социални придобивки – осигуряване на квартира, заплащане на наем и/или пътни разходи, детски заведения на младите семейства и др.

 Уважаеми млади колеги,

 При интерес, може да почерпите информация за контакт с всяка областна болница на нашия уебсайт: [www.nsombal.org](http://www.nsombal.org)

 Очакваме ви!

 С уважение,

 Д-р Васислав Петров

 Председател на УС на НСОМБАЛ